Konventionen mod klyngebomber
Konventionen mod klyngebomber, The Convention on Cluster Munitions, CCM, international aftale om forbud mod produktion, oplagring, eksport og anvendelse af klyngebomber, indgået i Dublin 30.5.2008 og undertegnet af 94 lande ved en ceremoni i Oslo 3.12.2008. Aftalen forpligter desuden de tilsluttende lande at støtte ofrene for klyngebomber og hjælpe med til at rydde de områder, der har været ramt af klyngebomber.
Da aftalen var ratificeret af 30 lande, trådte den i kraft et halvt år senere, 1.8.2010. 118 lande har underskrevet aftalen (2015), herunder Danmark eksklusive Færøerne, men ikke bl.a. Finland, Estland og Rusland.
Det første årlige møde mellem de stater, der er en del af aftalen, afholdtes 9.-12.11.2010 i Vientiane i Laos.

Konventionen mod klyngebombers hjemmeside
